b'\n_START_ARTICLE_\nRobert E. Howard\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nRobert Ervin Howard syntyi 22. tammikuuta 1906 texasilaisessa pikkukaupungissa nimelt\xc3\xa4 Peaster, joka sijaitsi Fort Worthista l\xc3\xa4nteen. H\xc3\xa4n oli Isaac Mordecai Howardin ja Hester Jane Ervin Howardin ainoa lapsi. Perhe oli irlantilais-skottilaista syntyper\xc3\xa4\xc3\xa4, ja aikuistuttuaan Robert samastuikin voimakkaasti keltteihin. L\xc3\xa4\xc3\xa4k\xc3\xa4ri-is\xc3\xa4 oli ty\xc3\xb6ns\xc3\xa4 vuoksi paljon poissa kotoa, ja Robertista tuli l\xc3\xa4heinen \xc3\xa4itins\xc3\xa4 kanssa. Perhe muutti usein Teksasin sis\xc3\xa4ll\xc3\xa4, asettui Cross Cutiin 1915\xe2\x80\x931919 ja sen j\xc3\xa4lkeen Cross Plainsiin 1919, miss\xc3\xa4 he asuivat Robertin ja h\xc3\xa4nen \xc3\xa4itins\xc3\xa4 kuolemaan 1936 saakka._NEWLINE_Nuoruudessaan Howard harrasti nyrkkeily\xc3\xa4 ja osallistui paikallisiin lauantai-illan nyrkkeilytapahtumiin._NEWLINE_Howard k\xc3\xa4vi Cross Plainsissa lukion. H\xc3\xa4n kertoi my\xc3\xb6hemmin vihanneensa koulua etenkin sen tiukan aikataulun johdosta, ja h\xc3\xa4n arvostikin el\xc3\xa4m\xc3\xa4ss\xc3\xa4\xc3\xa4n aina suuresti henkil\xc3\xb6kohtaista vapautta. Kes\xc3\xa4lomillaan Howard ty\xc3\xb6skenteli maatiloilla ja puuvillapelloilla. Kymmenennen lukuvuoden j\xc3\xa4lkeen h\xc3\xa4n k\xc3\xa4vi viel\xc3\xa4 yhden vuoden koulua l\xc3\xa4heisess\xc3\xa4 Brownwoodissa ja valmistui 1923. Howard ei pyrkinyt collegeen, kuten h\xc3\xa4nen vanhempansa olivat toivoneet. Vuosien 1923\xe2\x80\x931927 aikana h\xc3\xa4n otti kuitenkin joitain pikakirjoituksen, konekirjoituksen ja kirjanpidon kursseja Howard Payne Collegessa.\n_START_SECTION_\nKirjailijanura\n_START_PARAGRAPH_\nHoward alkoi kirjoittaa vakavissaan 15-vuotiaana. H\xc3\xa4nen varhaisten tarinoidensa p\xc3\xa4\xc3\xa4henkil\xc3\xb6t olivat seikkailija Frank Gordon ja pistoolisankari Steve Allison. Viimeisen kouluvuotensa aikana Brownwoodissa nelj\xc3\xa4 Howardin tarinaa julkaistiin koulun lehdess\xc3\xa4. Kun pulp-lehti Weird Tales -lehti alkoi ilmesty\xc3\xa4 1923, Howard alkoi l\xc3\xa4hetell\xc3\xa4 tarinoitaan siihen._NEWLINE_Howardin ensimm\xc3\xa4inen julkaistu tarina \xe2\x80\x9dSpear and Fang\xe2\x80\x9d ilmestyi Weird Tales lehden hein\xc3\xa4kuun 1925 numerossa, kun Howard oli 18-vuotias. Tarina kertoi Cro-Magnon- ja neandertalinihmisen kilpailusta. Seuraavan kuukauden numerossa oli Howardin lyhyt ihmissusitarina \xe2\x80\x9dIn the Forest of Villef\xc3\xa9re\xe2\x80\x9d, ja sen pitempi jatko-osa \xe2\x80\x9dWolfshead\xe2\x80\x9d julkaistiin lehdess\xc3\xa4 seuraavana kev\xc3\xa4\xc3\xa4n\xc3\xa4._NEWLINE_Kirjoittamispalkkioiden ohella Howard ansaitsi elantonsa erilaisissa sekalaisissa t\xc3\xb6iss\xc3\xa4, kunnes h\xc3\xa4n sopi is\xc3\xa4ns\xc3\xa4 kanssa ett\xc3\xa4 t\xc3\xa4m\xc3\xa4 el\xc3\xa4tt\xc3\xa4isi h\xc3\xa4net vuoden ajan, jotta h\xc3\xa4n saisi keskitty\xc3\xa4 kirjoittamiseen._NEWLINE_Howard kiinnostui vuonna 1927 kelttil\xc3\xa4isest\xc3\xa4 runoudesta, mik\xc3\xa4 vaikutti h\xc3\xa4nen omaan ty\xc3\xb6h\xc3\xb6ns\xc3\xa4 siit\xc3\xa4 eteenp\xc3\xa4in. H\xc3\xa4n kirjoitti vuosina 1927\xe2\x80\x931928 hyvin paljon, ja Weird Tales julkaisi useita h\xc3\xa4nen tarinoistaan. H\xc3\xa4nen varhaisia sankarihahmojaan oli Solomon Kane, puritaaninen miekkamies, joka taistelee pahuutta vastaan Englannista Afrikkaan. Lehden lukijat pitiv\xc3\xa4t h\xc3\xa4nen tarinoistaan, joten Howard ryhtyi p\xc3\xa4\xc3\xa4toimiseksi kirjailijaksi. Vuonna 1929 h\xc3\xa4n alkoi kirjoittaa my\xc3\xb6s muihin pulp-lehtiin._NEWLINE_Howard kirjoitti monipuolisesti, ja h\xc3\xa4n keksi monia hahmoja, joiden toistuvia seikkailuja lehdet julkaisivat. Howardin vaikutteisiin on luettu esimerkiksi h\xc3\xa4nen lapsena iso\xc3\xa4idilt\xc3\xa4\xc3\xa4n ja t\xc3\xa4dilt\xc3\xa4\xc3\xa4n kuulemansa kummitustarinat. Howard luki my\xc3\xb6s paljon historiaa ja seikkailukertomuksia sek\xc3\xa4 runoutta. H\xc3\xa4n k\xc3\xa4ytti l\xc3\xa4hteen\xc3\xa4\xc3\xa4n my\xc3\xb6s omia uniaan, jotka olivat usein tarinallisia ja tapahtuivat paikoissa, joissa Howard ei ollut k\xc3\xa4ynyt, kuten kylm\xc3\xa4ss\xc3\xa4 pohjolassa._NEWLINE_Toinen Howardin tarinoiden sankari, kuningas Kall, teki ensiesiintymisens\xc3\xa4 Weird Talesissa 1929, ja piktien viimeinen kuningas Bran Mak Morn vuonna 1930. Samana vuonna Howard alkoi kirjoittaa ristiretkiaiheisia tarinoita Oriental Tales -lehteen, joka oli Weird Talesin kustantajan uusi lehti._NEWLINE_Howard aloitti vuonna 1930 kirjailija H. P. Lovecraftin kanssa hyvin aktiivisen ja aiheiltaan monipuolisen kirjeenvaihdon, joka jatkui Howardin kuolemaan saakka. Howardin kirjeyst\xc3\xa4viin kuului my\xc3\xb6s muita pulp-kirjailijoita kuten Clark Ashton Smith ja August Derleth._NEWLINE_Howard loi vuonna 1932 tunnetuimman hahmonsa Conan Kimmerialaisen, jonka h\xc3\xa4n sijoitti luomaansa Hyborialaiseen aikaan noin 10\xc2\xa0000 vuotta eaa. Howard sijoitti Hyborialaiseen aikaan erilaisia historiallisia kausia ja kulttuureita, ja h\xc3\xa4n k\xc3\xa4ytti usein todellisia tai hiukan muunneltuja nimi\xc3\xa4 tarinoidensa hahmoille, kansoille ja paikoille. Howard kertoi saaneensa inspiraation Conanista yht\xc3\xa4kkisesti ollessaan k\xc3\xa4ym\xc3\xa4ss\xc3\xa4 er\xc3\xa4\xc3\xa4ss\xc3\xa4 rajakaupungissa Rio Granden varrella._NEWLINE_Suuri lama aiheutti sen, ett\xc3\xa4 moni lehti lakkautettiin, mukaan lukien joitain niist\xc3\xa4, joihin Howard kirjoitti. Howard laajensikin aihepiiri\xc3\xa4\xc3\xa4n salapoliisi- ja l\xc3\xa4nnentarinoihin. Vuonna 1934 h\xc3\xa4n alkoi kirjoittaa Breckinridge Elkins of Bear Creek -nimisest\xc3\xa4 vuorten miehest\xc3\xa4 kertovia tarinoita Action Stories -lehteen. H\xc3\xa4n elvytti my\xc3\xb6s varhaisen Francis X. Gordon -hahmonsa ja loi uuden Kirby O\xe2\x80\x99Donnell -nimisen seikkailijan, joiden seikkailuja julkaistiin Top-Notchissa, Complete Storiesissa ja Thrilling Adventuresissa._NEWLINE_Howard oli vuosina 1934\xe2\x80\x931936 suhteessa aloittelevan kirjailijatar Novalyne Pricen kanssa. Howardilla ei tiedet\xc3\xa4 olleen muita l\xc3\xa4heisi\xc3\xa4 naissuhteita el\xc3\xa4m\xc3\xa4ns\xc3\xa4 aikana._NEWLINE_Howardin \xc3\xa4idin terveys heikkeni 1930-luvulla, ja h\xc3\xa4n joutui sairaalahoitoon ja leikkaukseen 1935. Saadakseen \xc3\xa4itins\xc3\xa4 hoitokulut maksettua Howard j\xc3\xa4tti Conanin ja Weird Talesin 1936 ja siirtyi paremmin maksaviin lehtiin kuten Spicy-Adventure Stories, Dime Sports Magazine, Argosy, Star Western ja Cowboy Stories. H\xc3\xa4nen uusia l\xc3\xa4nnenhahmojaan olivat Buckner J. Grimes ja Pike Bearfield.\n_START_SECTION_\nKuolema\n_START_PARAGRAPH_\nHowardin \xc3\xa4idin terveys huononi edelleen, ja h\xc3\xa4n meni koomaan kes\xc3\xa4kuussa 1936. Kun Howard kuuli ettei \xc3\xa4iti selvi\xc3\xa4isi, h\xc3\xa4n k\xc3\xa4veli 11. kes\xc3\xa4kuuta 1936 autolleen ja ampui itsens\xc3\xa4 automaattipistoolilla. H\xc3\xa4n kuoli vammoihinsa kahdeksan tuntia my\xc3\xb6hemmin. \xc3\x84iti kuoli seuraavana p\xc3\xa4iv\xc3\xa4n\xc3\xa4, ja heid\xc3\xa4t haudattiin yhdess\xc3\xa4 kolme p\xc3\xa4iv\xc3\xa4\xc3\xa4 my\xc3\xb6hemmin Brownwoodiin. Howard j\xc3\xa4tti itsemurharunon:_NEWLINE__NEWLINE_\xc2\xbbAll fled \xe2\x80\x93 all done, so lift me on the pyre,_NEWLINE_The Feast is over and the lamps expire.\xc2\xbb\n_START_SECTION_\nJ\xc3\xa4lkimaine\n_START_PARAGRAPH_\nVuosi Howardin kuoleman j\xc3\xa4lkeen julkaistiin ensimm\xc3\xa4inen kovakantinen Howard-kirja A Gent from Bear Creek. Seuraavina vuosikymmenin\xc3\xa4 Howardin tarinoita julkaistiin useissa lehdiss\xc3\xa4. Arkham House julkaisi Howardin parhaiden tarinoiden kokoelman Skull-Face and Others vuonna 1946. Gnome Press julkaisi Conan-romaanin The Hour of the Dragon vuonna 1950 ja seuraavina vuosina useita Conan-kokoelmia. Arkham House julkaisi vuonna 1957 ensimm\xc3\xa4isen kovakantisen Howardin runokokoelman._NEWLINE_Howard vaipui kuolemaansa seuranneina vuosikymmenin\xc3\xa4 unohduksiin pient\xc3\xa4 ihailijajoukkoa lukuun ottamatta. Vuonna 1966 Lancer Books julkaisi 11-osaisen Conan-kirjasarjan, johon kannet oli tehnyt taiteilija Frank Frazetta. Sarjasta tuli myyntimenestys, kirjoja julkaistiin lis\xc3\xa4\xc3\xa4, ja Howard nousi suuren lukijayleis\xc3\xb6n suosioon 1960- ja 1970-luvuilla._NEWLINE_John Milius ohjasi Conan-tarinoihin l\xc3\xb6yh\xc3\xa4sti perustuneen menestyselokuvan Conan \xe2\x80\x93 barbaari (1982). Sit\xc3\xa4 seurasi kaksi vuotta my\xc3\xb6hemmin jatko-osa, jonka j\xc3\xa4lkeen on julkaistu muitakin Howardin tarinoihin perustuvia elokuvia. Howardin naisyst\xc3\xa4v\xc3\xa4n Novalyne Pricen muistelmiin perustuva, Howardin viimeisist\xc3\xa4 vuosista kertova elokuva Avara maailma julkaistiin 1996._NEWLINE_Baen Publishing Enterprise julkaisi vuosina 1995\xe2\x80\x931996 Howardin tarinoita alkuper\xc3\xa4isess\xc3\xa4 asussaan._NEWLINE_Howardin kotitalo nimettiin vuonna 1994 National Register of Historic Places -rekisteriin. Talo on nykyisin museona. Robert E. Howard United Press Association j\xc3\xa4rjest\xc3\xa4\xc3\xa4 talossa joka kes\xc3\xa4kuussa Robert E. Howard -p\xc3\xa4iv\xc3\xa4t, joihin kuuluu muun muassa puheita, kiertok\xc3\xa4yntej\xc3\xa4 ja huutokauppoja.\n_START_SECTION_\nTuotanto\n_START_PARAGRAPH_\nRobert E. Howard kirjoitti 12 vuoden mittaisen uransa aikana yhteens\xc3\xa4 yli 300 tarinaa, 700 runoa, useita romaanimittaisia tekstej\xc3\xa4 sek\xc3\xa4 lukemattomia kirjeit\xc3\xa4, artikkeleita, esseit\xc3\xa4 ja muita kirjoituksia. Howard kirjoitti nopeasti ja h\xc3\xa4nen tuotantonsa oli huomattavan laaja suhteessa h\xc3\xa4nen uransa lyhyyteen._NEWLINE_Howard ei koskaan kirjoittanut omael\xc3\xa4m\xc3\xa4kertaa. H\xc3\xa4n kirjoitti vuonna 1928 puoliel\xc3\xa4m\xc3\xa4kerrallisen romaanin Post Oaks and Sand Roughs, joka kertoo vuosista 1924\xe2\x80\x931928, mutta sit\xc3\xa4 ei aikanaan viel\xc3\xa4 julkaistu. My\xc3\xb6s Howardin kirjeiss\xc3\xa4 on omael\xc3\xa4m\xc3\xa4kerrallista materiaalia.\n_START_SECTION_\nTyylilajit ja aiheet\n_START_PARAGRAPH_\nHowardin tuotannon tunnetuin osa ovat h\xc3\xa4nen fantasia- ja kauhunovellinsa. Niiden ohella h\xc3\xa4n kirjoitti kuitenkin my\xc3\xb6s runsaasti seikkailu-, nyrkkeily- ja l\xc3\xa4nnentarinoita sek\xc3\xa4 lis\xc3\xa4ksi satoja runoja. Suomeksi Howardin tuotannosta on julkaistu l\xc3\xa4hinn\xc3\xa4 fantasiaa ja kauhua._NEWLINE_Howardin suosituimmat teokset ovat muinaisia soturihahmoja kuvaavia seikkailutarinoita. Niille on tyypillist\xc3\xa4 r\xc3\xa4j\xc3\xa4ht\xc3\xa4v\xc3\xa4 toiminta, raaka v\xc3\xa4kivalta, synkk\xc3\xa4 ja fatalistinen maailmankuva sek\xc3\xa4 voimakas rasismi. Pekka A. Manninen on luonnehtinut Howardin tyyli\xc3\xa4 \xe2\x80\x9dparanoidiksi rasismiksi\xe2\x80\x9d, jossa toistuvat nopeatempoinen toiminta, kauhutarinoista lainatut elementit sek\xc3\xa4 sadistinen verell\xc3\xa4 m\xc3\xa4ss\xc3\xa4ily. Tarinoiden sankarit ovat yleens\xc3\xa4 kovaotteisia barbaareja, jotka ratkaisevat mielell\xc3\xa4\xc3\xa4n ongelmat v\xc3\xa4kivallalla ja ovat fyysisesti l\xc3\xa4hes voittamattomia. Howardin fantasianovellit synnyttiv\xc3\xa4t uuden kirjallisuuden lajityypin, jota kutsutaan nimell\xc3\xa4 miekka ja magia. Vaikka genrelle tyypillisi\xc3\xa4 piirteit\xc3\xa4 oli esiintynyt kirjallisuudessa jo aiemmin, pidet\xc3\xa4\xc3\xa4n Howardin vuonna 1929 julkaistua novellia \xe2\x80\x9dVarjojen valtakunta\xe2\x80\x9d (\xe2\x80\x9dThe Shadow Kingdom\xe2\x80\x9d) tyylisuunnan ensimm\xc3\xa4isen\xc3\xa4 puhdasverinen\xc3\xa4 edustajana. Antologisti Markku Sadelehto arvioi vuonna 1991, ett\xc3\xa4 Howard oli J. R. R. Tolkienin ohella 1900-luvun merkitt\xc3\xa4vin fantasiakirjailija._NEWLINE_Kauhukirjallisuuden puolella Howardin kolmisenkymment\xc3\xa4 kauhutarinaa laajensivat kauhun silloista skaalaa tuomalla mukaan inhimillisyytt\xc3\xa4, koskettavuutta ja el\xc3\xa4m\xc3\xa4nl\xc3\xa4heisyytt\xc3\xa4 \xe2\x80\x93 1900-luvun alun kauhukirjallisuudelle harvinaisia piirteit\xc3\xa4. Howard my\xc3\xb6s kehitti H. P. Lovecraftin ns. Cthulhu-mytologiaa keksim\xc3\xa4ll\xc3\xa4 Unaussprechlichen Kulten -nimisen kirjan ja kirjoittamalla muutamia mytologian kaanoniin kuuluvia novelleja. Howard kuitenkin lopetti Cthulhu-novellien kirjoittamisen nopeasti keskitty\xc3\xa4kseen itse luomiinsa maailmoihin._NEWLINE_Howard kirjoitti kaksi zombinovellia \xe2\x80\x9dKyyhkyt Helvetist\xc3\xa4\xe2\x80\x9d (Pigeons from Hell) ja \xe2\x80\x9dMusta Canaan\xe2\x80\x9d (The Black Canaan), joista ensimm\xc3\xa4ist\xc3\xa4 Stephen King on kutsunut yhdeksi parhaista kauhunovelleista, sek\xc3\xa4 artikkelin nimelt\xc3\xa4 \xe2\x80\x9dKelly the Conjure-Man\xe2\x80\x9d, joka k\xc3\xa4sitteli kansanperinteess\xc3\xa4 esiintynytt\xc3\xa4 poppamiest\xc3\xa4. El\xc3\xa4vi\xc3\xa4 kuolleita johtavasta poppamiehest\xc3\xa4 kertova \xe2\x80\x9dMusta Canaan\xe2\x80\x9d perustuu l\xc3\xb6yh\xc3\xa4sti t\xc3\xa4h\xc3\xa4n kansanperinteeseen.\n_START_SECTION_\nVaikutus kirjallisuuden ulkopuolella\n_START_PARAGRAPH_\nRobert E. Howardin inspiroimia tai h\xc3\xa4nen t\xc3\xb6ihins\xc3\xa4 suoraan perustuvia sarjakuvia ja elokuvia on runsaasti. My\xc3\xb6s roolipelien fantasiamaailmat ovat saaneet Howardilta paljon vaikutteita._NEWLINE_Populaarimusiikin kent\xc3\xa4ll\xc3\xa4 Howardin ty\xc3\xb6t ovat olleet inspiraationa monille extreme metal -yhtyeille.'